Житни
Житните (Poaceae, Gramineae) са семейство едносемеделни растения, от разред Poales. Съществуват около 700 рода с над 10 000 вида по цялата Земя. Това са предимно тревисти растения. Някои са културни растения, използвани за стопански цели.

Описание 
Стъблата са тънки, кухи, цилиндрични, разделени на възли и междувъзлия. Стъблата се разклоняват в основата си близо до почвата (братене). Кореновата система е осева. Листата са тънки, дълги, прости, с успоредно жилкуване. Прихванати са в основата на възела, което прави стъблото по-здраво. Тази част се нарича листно влагалище. Отстрани има т.нар. езиче, което предотвратява задържането на влага в листното влагалище и последващото гниене.

Цветовете са дребни и силно изменени. Състоят се от 3 тичинки и 1 плодник. Рядко са еднополови, повечето пъти двуполови, като в основата имат т.нар. плевица, а често плевиците образуват осил. Цветовете са събрани в съцветие, наричано „метлица“ или „клас“.

При царевицата се наблюдава еднополовост при съцветието. Мъжките цветове са на върха, а по стъблото са разположени женските – кочани.

Плодът е зърно.

Класификация 
Семейство житни е разделено на 12 подсемейства, включващи 759 рода и 11 554 вида.
 Подсемейство Anomochlooideae
 Подсемейство Aristidoideae
 Подсемейство Тръстикови (Arundinoideae)
 Подсемейство Бамбукови (Bambusoideae)
 Подсемейство Chloridoideae
 Подсемейство Danthonioideae
 Подсемейство Micrairoideae
 Подсемейство Оризови (Oryzoideae)
 Подсемейство Просови (Panicoideae)
 Подсемейство Pharoideae
 Подсемейство Pooideae
 Подсемейство Puelioideae

Вижте също 
 Зърнено-житни култури

Източници